CELEX: 32020D1501
Language: lt
Date: 2020-10-14 00:00:00
Title: Komisijos įgyvendinimo sprendimas (ES) 2020/1501 2020 m. spalio 14 d. dėl Vokietijos suteikto leidimo laikinai netaikyti tam tikrų Komisijos reglamento (ES) Nr. 1321/2014 nuostatų vertinimo pagal Europos Parlamento ir Tarybos reglamentą (ES) 2018/1139 (pranešta dokumentu Nr. C(2020) 6891) (Tekstas autentiškas tik vokiečių kalba) (Tekstas svarbus EEE)

16.10.2020   
               
               
                  LT
               
               
                  Europos Sąjungos oficialusis leidinys
               
               
                  L 342/23
               
            
         KOMISIJOS ĮGYVENDINIMO SPRENDIMAS (ES) 2020/1501
         2020 m. spalio 14 d.
         dėl Vokietijos suteikto leidimo laikinai netaikyti tam tikrų Komisijos reglamento (ES) Nr. 1321/2014 nuostatų vertinimo pagal Europos Parlamento ir Tarybos reglamentą (ES) 2018/1139
         
            
               (pranešta dokumentu Nr. C(2020) 6891)
            
         
         (Tekstas autentiškas tik vokiečių kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 71 straipsnio 2 dalį,
         kadangi:
         
                     (1)
                  
                  
                     2020 m. vasario 25 d. kompetentinga institucija „Luftfahrt-Bundesamt“ (toliau – LBA) Vokietijos vardu pranešė Komisijai, Europos Sąjungos aviacijos saugos agentūrai (toliau – agentūra arba EASA) ir kitoms valstybėms narėms, kad ji leido bendrovei „Lufthansa Technik AG“ nesilaikyti Komisijos reglamento (ES) Nr. 1321/2014 (2) II priedo (145 dalies) 145.A.42 punkto. Pagal tą punktą pagal 145 dalį patvirtinta organizacija turi užtikrinti, kad orlaivyje arba kitame komponente būtų įmontuoti tik tie komponentai, kurių būklė yra tinkama ir kurie išleisti eksploatuoti išdavus EASA 1 formą arba lygiavertį dokumentą, o taikomuose techninės priežiūros duomenyse būtų nurodytas konkretus komponentas, standartinė dalis arba medžiaga;
                  
               
                     (2)
                  
                  
                     LBA suteikė išimtį dėl būsimų papildomo tipo pažymėjimo (toliau – PTP) projektų ir leido bendrovei „Lufthansa Technik AG“ tam tikrais atvejais Komisijos reglamento (ES) Nr. 1321/2014 II priedo (145 dalies) 145.A.42 punkto netaikyti tam tikriems komponentams, kuriuos turi įmontuoti bendrovė „Lufthansa Technik AG“ ir kurie buvo pagaminti kaip prototipiniai komponentai;
                  
               
                     (3)
                  
                  
                     LBA aiškina, kad anksčiau kai kurių bendrovės „Lufthansa Technik AG“ orlaiviuose įmontuotų prototipinių komponentų gamintojas negalėjo iš naujo sertifikuoti kaip atitinkančių pakeitimo konstrukcinius duomenis, kai pakeitimas buvo patvirtintas išduodant PTP. LBA nurodomi atvejai, kai gamintojas buvo įsisteigęs Jungtinėse Amerikos Valstijose ir iš naujo sertifikuoti nebuvo įmanoma po to, kai komponentas buvo išvežtas iš gamintojo, ir tais atvejais, kai gamintojas tapdavo nemokus dar iki konstrukcinių duomenų patvirtinimo. LBA paaiškina, kad tais atvejais šiuos komponentus buvo neįmanoma iš naujo sertifikuoti arba dėl to kilo administracinių kliūčių, dėl kurių buvo vėluojama pradėti eksploatuoti orlaivius, todėl „Lufthansa Technik AG“ negalėjo vykdyti klientų užsakymų ir kilo finansinė ir ekonominė rizika;
                  
               
                     (4)
                  
                  
                     LBA suteiktoje išimtyje nenurodomi produktai ar projektai, dėl kurių „Lufthansa Technik AG“ buvo leista nesilaikyti Komisijos reglamento (ES) Nr. 1321/2014 II priedo (145 dalies) 145.A.42 punkto, ir į kuriuos LBA gali leisti įmontuoti reikalavimų neatitinkančius komponentus. LBA aiškina, kad „Lufthansa Technik AG“ turi nedaug būsimų PTP projektų, kuriuos įgyvendinant galėtų kilti tokių problemų ir „Lufthansa Technik AG“ galėtų neatitikti Komisijos reglamento (ES) Nr. 1321/2014 II priedo (145 dalies) 145.A.42 punkto reikalavimų. Išimtis buvo suteikta siekiant išvengti tokių galimų problemų nulemtų vėlavimų ateityje grąžinant eksploatuoti orlaivius, kuriuose buvo padaryta pakeitimų. Išimtis galioja nuo 2020 m. vasario 13 d. iki 2021 m. gruodžio 31 d., taigi ilgiau nei aštuonis mėnesius iš eilės;
                  
               
                     (5)
                  
                  
                     siekiant sumažinti neatitiktį Komisijos reglamento (ES) Nr. 1321/2014 II priedo (145 dalies) 145.A.42 punktui, išimtimi nustatyta, kad „Lufthansa Technik AG“ leidžiama išleisti orlaivius su prototipiniais komponentais remiantis alternatyvia procedūra, pagal kurią kiekvieno tokio komponento sertifikavimo statusas lyginamas su patvirtintais konstrukciniais duomenimis, gautais užbaigus atitinkamą PTP patvirtinimo procesą;
                  
               
                     (6)
                  
                  
                     atlikusi vertinimą, 2020 m. liepos 16 d. agentūra pateikė neigiamą rekomendaciją dėl LBA suteiktos išimties;
                  
               
                     (7)
                  
                  
                     Komisija pritaria Agentūros rekomendacijai;
                  
               
                     (8)
                  
                  
                     pagal Reglamento (ES) 2018/1139 71 straipsnio 1 dalį valstybė narė gali visiems fiziniams arba juridiniams asmenims, kuriems taikomas tas reglamentas, suteikti išimtis, jei to skubiai reikia dėl susidariusių nenumatytų aplinkybių, darančių poveikį tiems asmenims, arba dėl tų asmenų skubių veiklos poreikių, jei įvykdytos visos to straipsnio a–d punktuose nurodytos sąlygos;
                  
               
                     (9)
                  
                  
                     kiek tai susiję su skubiomis nenumatytomis aplinkybėmis arba skubiais veiklos poreikiais, Komisija mano, kad išimtis nėra pateisinama „Lufthansa Technik AG“ poveikį darančiomis skubiomis nenumatytomis aplinkybėmis arba „Lufthansa Technik AG“ skubiais veiklos poreikiais, kaip reikalaujama Reglamento (ES) 2018/1139 71 straipsnio 1 dalyje. Išimtis suteikiama numatant galimas būsimas problemas, susijusias su iš naujo vykdomu prototipinių komponentų sertifikavimu. Nors kai kurios situacijos iš tiesų gali būti nenuspėjamos, pavyzdžiui, tiekėjo bankrotas arba atsiradęs veiklos poreikis pradėti eksploatuoti orlaivį, šios situacijos išimties suteikimo metu nesusiklostė ir nebuvo tikėtina, kad susiklostys. Visų pirma Vokietija nepateikė jokių įrodymų, kad kai kurie gamintojai būtų pranešę įmonei „Lufthansa Technik AG“ apie tai, jog jie negalės pateikti komponentų su reikalaujamais patvirtinimais tam tikrų projektų atvejais. Todėl Komisija mano, kad šiuo atveju skubos reikalavimas neįvykdytas;
                  
               
                     (10)
                  
                  
                     be to, Komisija mano, kad išimtis neatitinka reikalaujamų jos taikymo srities ir trukmės apribojimų, kaip nustatyta Reglamento (ES) 2018/1139 71 straipsnio 1 dalies d punkte. Nors išimtis suteikiama tik tais atvejais, kai prototipinio komponento nėra įmanoma iš naujo sertifikuoti, ji faktiškai taikoma bet kuriam PTP projektui, vykdomam jos taikymo laikotarpiu, ir neribotam skaičiui galimų komponentų, kurie gali būti įmontuoti įgyvendinant tokį (-ius) PTP projektą (-us). Be to, Komisija pažymi, kad LBA neįrodė, jog išimtis taikoma tik tiek, kiek tikrai būtina. Nors išimtis baigia galioti 2021 m. gruodžio 31 d., LBA įtikinamai nepagrindė, kaip ši galiojimo pabaigos data yra susijusi su aplinkybėmis ar poreikiais, dėl kurių reikia taikyti šią išimtį;
                  
               
                     (11)
                  
                  
                     todėl LBA suteikta išimtis neatitinka Reglamento (ES) 2018/1139 71 straipsnio 1 dalyje nustatytų sąlygų,
                  
               PRIĖMĖ ŠĮ SPRENDIMĄ:
         
            1 straipsnis
            Vokietijos suteiktas leidimas netaikyti Reglamento (ES) Nr. 1321/2014 II priedo (145 dalies) 145.A.42 dalies reikalavimų, apie kurį 2020 m. vasario 25 d. pranešta Komisijai, Europos Sąjungos aviacijos saugos agentūrai ir kitoms valstybėms narėms ir kuriuo bendrovei „Lufthansa Technik AG“ leidžiama tam tikrais atvejais netaikyti 145.A.42 dalies reikalavimų tam tikriems komponentams, kuriuos turi įmontuoti „Lufthansa Technik AG“, ir kurie buvo pagaminti kaip prototipiniai komponentai, neatitinka Reglamento (ES) 2018/1139 71 straipsnio 1 dalyje nustatytų sąlygų.
         
         
            2 straipsnis
            Šis sprendimas skirtas Vokietijos Federacinei Respublikai.
         
         
            Priimta Briuselyje 2020 m. spalio 14 d.
            
               
                  Komisijos vardu
               
               Adina VĂLEAN
               
                  Komisijos narė
               
            
         
         
            (1)  OL L 212, 2018 8 22, p. 1.
         
            (2)  2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1).